“เทสโก้ โลตัส” ปิดบริการทุกสาขาทั่วประเทศ 26 ต.ค.นี้
“เทสโก้ โลตัส” งดให้บริการทั่วประเทศ 26 ต.ค.นี้ เพื่อให้พนักงานมีโอกาสแสดงความอาลัยถวายแด่ในหลวงร.9
4 ต.ค. 2560

นายจอห์น คริสตี้ ประธานกรรมการบริหาร เทสโก้ โลตัส เปิดเผยว่า เดือนตุลาคมนี้นับเป็นเดือนที่มีความสำคัญอย่างยิ่งสำหรับปวงชนชาวไทยที่จะรวมใจกันถวายความจงรักภักดีและแสดงความอาลัยถวายแด่พระบาทสมเด็จพระปรมินทรมหาภูมิพลอดุลยเดช ในช่วงเวลาพระราชพิธีถวายพระเพลิงพระบรมศพ
ทั้งนี้เพื่อให้พนักงานเทสโก้ โลตัส กว่า 63,000 คนทั่วประเทศ ได้มีโอกาสแสดงความอาลัยถวายแด่พระบาทสมเด็จพระปรมินทรมหาภูมิพลอดุลยเดช ร่วมวางดอกไม้จันทน์ ร่วมเป็นจิตอาสาภายในชุมชน และรับชมการถ่ายทอดสดพระราชพิธีถวายพระเพลิงพระบรมศพ เทสโก้ โลตัส ทุกสาขาทั่วประเทศรวมกว่า 1,900 แห่งจะปิดให้บริการเวลา 14.00 น. ของวันที่ 26 ตุลาคม 2560
สำหรับการปิดให้บริการชั่วคราวในครั้งนี้นับเป็นครั้งแรกในรอบ 23 ปี โดยสาขาขนาดใหญ่จะกลับมาเปิดให้บริการอีกครั้ง ในวันที่ 27 ตุลาคม 2560 ส่วนเทสโก้ โลตัส เอ็กซ์เพรส จะเปิดให้บริการเวลา 06.00 น. ของวันที่ 27 ตุลาคม